የታላቁ መሪ መለስ ዜናዊ የፅሁፍ ሰራዎች ስብስብ መጽሃፍ ለንባብ በቃ
 "የኢትዮጵያ ህዳሴ ጉዞ- የልማት የዴሞክራሲ ግንባታ ድርሰቶች" በሚል ርዕስ የታላቁ መሪ  መለስ ዜናዊ የጽሁፍ ስራዎችን የያዘ መጽሐፍ ተመረቀ።መጽሐፉ ፕሬዚዳንት ዶክተር ሙላቱ ተሾመን ጨምሮ ከፍተኛ የመንግስት የስራ ኃላፊዎችና ጥሪ የተደረገላቸው እንግዶች በተገኙበት በብሔራዊ ቤተ መንግስት ትናንት ማምሻውን ተመርቋል።ለንባብ የበቃው  መጽሐፍ በመለስ ዜናዊ ከተጻፉ የጥናትና ምርምሮች መካከል በገጠር ልማት፣በዴሞክራሲ ስርዓት ግንባታ፣ በማስፈጸም አቅም ግንባታ፣የኢንዱስትሪ ልማት፣የውጭ ጉዳይና ደህንነት የሚመለከቱ አምስት የፖሊሲና ስትራቴጂ ጽሁፎችን የያዘ እንደሆነ ተገልጿል።ታላቁ መሪ መለስ ችግር ፈች ሃሳቦችን በማመንጨት፣ፖሊሲና ስትራቴጂዎችን በመንደፍ አገሪቷ ቀጣይነት ባለው መልኩ በፖለቲካ፣ በማህበራዊና ዲፕሎማሲያዊ ዘርፎች እንድታድግ ያስቻሏትን ስራዎች ማበርከታቸው በህዝቡ ዘንድ የማይረሱ መሪ እንዳደረጋቸው ዶክተር ሙላቱ ገልጸዋል።እነዚህ ሃሳቦች በሰነድ መልኩ ተጠርዘው በመጽሃፍት መልክ መታተማቸውም "ትውልዱ የታላቁን መሪ ራዕይ በዘመን ቅብብሎሽ ለቀጣይ ትውልድ ለማስተላለፍ ያግዘዋል" ነው ያሉት።መጽሃፍቱ "በእስካሁን ጉዟችን ከየት ተነስተን ወዴት ለመድረስ እንዳሰብን፣ ምን ያህል ስር የሰደዱ ችግሮች እንዳሉብንና መፍትሄዎቻቸው ምን እንደሆኑ፣በተጓዝነው ልክ ምን ያህል እንደተሳካልንና ምን እንደሚቀረን ለመገንዘብ ያስችሉናል"ብለዋል።መላው ህዝቡም ስብስብ ስራዎቹን በጥልቀት በማንበብ የተጀመረውን እድገት ለማስቀጠል እየተካሄደ ያለውን ርብርብ በላቀ ተሳትፎ አጠናክሮ እንዲቀጥል ጥሪ አቅርበዋል።የመለስ ፋውንዴሽን ፕሬዚዳንት ወይዘሮ አዜብ መስፍን በበኩላቸው መለስ "ዘመን የማይሽረው ጥልቅ እውቀቱ፣አድማስ ተሻጋሪ አስተሳስቡና በጽኑ ህዝባዊ መሰረት የተዋቀረ እምነቱ የከተባቸው በመቶዎቹ የሚቆጠሩ የምጡቅ ስብዕናው መታሰቢያ የሚሆኑ ጽሁፎችን ጽፏል" ብለዋል።።ፋውንዴሽኑ ጽሁፎችን ያሳተመው የመለስን ስብዕና ከማሳየትና አስተምሮውን ለመጭው ትውልድ ከማስተላለፍ ባሻገር በሁሉም የአፍሪካና የዓለም ህዝቦች ዘንድ ጽሁፎችን ተደራሽ ለማድረግ መሆኑን ጠቁመዋል።በከፍተኛ ትምህርት ተቋማት የሚገኙ ኢትዮጵያዊያንና የውጭ አገር ዜጎች የዕውቀት መሳሪያ እንዲሆን ያለመ መሆኑን አመልክተዋል።"የኢትዮጵያ ህዳሴ ጉዞ- የልማት የዴሞክራሲ ግንባታ ድርሰቶች" መጽሐፍ በ649 ገጾች ተቀንብቧል። (ኢዜአ) 